Ind VS Zimbabwe 1st ODI: Rahul first debutant centurion for India as thrash Zimbabwe
తొలి వన్డేలో భారత్ గెలుపు.. చరిత్ర సృష్టించిన రాహుల్
జింబాబ్వేలోని హరారే స్పోర్ట్స్ క్లబ్ వేదికగా శనివారం భారత్ - జింబాబ్వే మధ్య జరిగిన వన్డే క్రికెట్ మ్యాచ్ పలు రికార్డులకి వేదికైంది.
TNN | Updated:
Jun 11, 2016, 10:34PM IST
జింబాబ్వేలోని హరారే స్పోర్ట్స్ క్లబ్ వేదికగా శనివారం భారత్ - జింబాబ్వే మధ్య జరిగిన వన్డే క్రికెట్ మ్యాచ్ పలు రికార్డులకి వేదికైంది. తొలుత టాస్ గెలిచిన భారత్.. జింబాబ్వేపై ఫీల్డింగ్‌కే మొగ్గుచూపింది. అలా జింబాబ్వేపై తమ బంతులతో విరుచుకుపడిన భారత బౌలర్లు జింబాబ్వే ఆటగాళ్లకి ఒకానొక దశలో అగ్ని పరీక్షే పెట్టారు. ఎవ్వరికీ పరుగులు అధికంగా తీసే ఛాన్స్ ఇవ్వకుండా జాగ్రత్త పడిన బౌలర్లు కొన్ని వైడ్స్, మరికొన్ని నో బాల్స్ రూపంలో దాదాపు 20 వరకు ఎక్స్ట్రాలు మాత్రం ఇచ్చుకున్నారు. రెండుసార్లు క్యాచ్‌లు కూడా జారవిడిచారు. ఇవన్నీ పక్కన పెడితే, మొత్తానికి టీమ్ సమిష్టి కృషి కారణంగా 49.5 ఓవర్లకి 168 పరుగుల వద్ద జింబాబ్వే చాపచుట్టేసింది.
169 పరుగుల విజయ లక్ష్యంతో బరిలోకి దిగిన భారత్ 42.3 ఓవర్లలో.. అంటే మరో 45 బంతులు మిగిలివుండగానే 9 వికెట్ల తేడాతో అద్భుతమైన విజయం సాధించింది. ఈ విజయంలో మొట్టమొదటిసారి వన్డే ఇంటర్నేషనల్స్‌లోకి ప్రవేశం చేసి రాహుల్ ఓపెనర్‌గా సాధించిన 100 పరుగులు కీలక పాత్ర పోషించగా ఆ తర్వాత అంబటి రాయుడు రాబట్టిన 62 పరుగులు కీలకం అయ్యాయి. భారత్‌తో హరారే స్పోర్ట్స్ క్లబ్ వేదికగా జరిగిన మ్యాచ్‌ల్లో జింబాబ్వే విధించిన అత్యల్ప లక్ష్యాల్లో ఇది మూడవది కాగా.. వన్డే ఇంటర్నేషనల్లో మొట్టమొదటి మ్యాచ్‌తోనే సెంచరీ సాధించిన మొట్టమొదటి ఇండియన్ క్రికెటర్‌గా రాహుల్ చరిత్ర సృష్టించాడు. రెండో వికెట్ భాగస్వామ్యంతో రాహుల్ చేసిన 162 పరుగులకి ఈ మ్యాచ్‌లో మరో ప్రత్యేకత వుంది. జింబాబ్వేపై రెండో వికెట్ భాగస్వామ్యంతో భారత్ సాధించిన అత్యధిక స్కోర్లలో ఇది మూడవది కావడం విశేషం. మొత్తానికి సిరీస్‌లో మొట్టమొదటి మ్యాచ్‌తోనే శుభారంభం చేసిన భారత్... సోమవారం నాడు జింబాబ్వేతో రెండోసారి తలపడనుంది.